กรมชลประทาน ยืนยันน้ำในเขตชลประทานเพียงพอต่อการอุปโภคบริโภคตลอดแล้งนี้ พร้อมวอนทุกภาคส่วนใช้น้ำอย่างประหยัด
กรมชลประทาน ยืนยันน้ำในเขตชลประทานเพียงพอต่อการอุปโภคบริโภคตลอดแล้งนี้ พร้อมวอนทุกภาคส่วนใช้น้ำอย่างประหยัดนายทวีศักดิ์ ธนเดโชพล รองอธิบดีกรมชลประทาน กล่าวถึงสถานการณ์น้ำในอ่างเก็บน้ำขนาดใหญ่และขนาดกลางทั่วประเทศ ปัจจุบัน(ณ วันที่ 11 มี.ค. 62) มีปริมาณน้ำในอ่างฯรวมกัน 49,249 ล้านลูกบาศก์เมตร(ลบ.ม.) คิดเป็นร้อยละ 65 โดยมีปริมาณน้ำใช้การได้ 25,321 ล้าน ลบ.ม. หรือคิดเป็นร้อยละ 49 สำหรับ 4 เขื่อนหลักลุ่มน้ำเจ้าพระยา (เขื่อนภูมิพล เขื่อนสิริกิติ์ เขื่อนแควน้อยบำรุงแดน และเขื่อนป่าสักชลสิทธิ์) มีปริมาณน้ำรวมกัน 14,081 ล้าน ลบ.ม. หรือร้อยละ 57สำหรับผลการจัดสรรน้ำหน้าแล้งปี 61/62 อ่างเก็บน้ำขนาดใหญ่และขนาดกลางของทั้งประเทศ ตั้งแต่วันที่ 1 พ.ย. 61 ถึงปัจจุบัน(11 มี.ค. 62) ใช้น้ำไปแล้ว 15,720 ล้าน ลบ.ม. คิดเป็นร้อยละ 68 ของแผนจัดสรรน้ำฯ ในส่วนของลุ่มน้ำเจ้าพระยา ใช้น้ำไปแล้ว 6,601 ล้านลูกบาศก์เมตร คิดเป็นร้อยละ 83 ของแผนจัดสรรน้ำฯ ซึ่งมากกว่าแผนฯตามช่วงเวลาดังกล่าวเล็กน้อย เนื่องจากมีการเพาะปลูกข้าวนาปรังในพื้นที่ตอนบนเกินกว่าแผนฯที่ตั้งไว้ ทำให้ต้องเพิ่มการระบายน้ำมากกว่าแผนฯเป็นช่วงๆ เพื่อรักษาระดับน้ำเหนือเขื่อนเจ้าพระยาและระบบชลประทาน พร้อมควบคุมคุณภาพน้ำในแม่น้ำเจ้าพระยาตอนล่างให้อยู่ในเกณฑ์ที่กำหนดอย่างไรก็ตามยืนยันว่าปริมาณน้ำต้นทุนในเขตชลประทาน มีเพียงพอต่อการใช้น้ำเพื่อการอุปโภคบริโภค รักษาระบบนิเวศ ตามแผนการจัดสรรน้ำหน้าแล้งที่ได้กำหนดไว้ในแต่ละพื้นที่ รวมไปถึงกรณีที่เกิดภาวะฝนทิ้งช่วง รวมถึงมีปริมาณน้ำสำรองเพียงพอ แต่ยังคงต้องขอความร่วมมือจากเกษตรกร งดปลูกข้าวต่อเนื่องหลังการเก็บเกี่ยวนาปรัง(นารอบที่ 2)เสร็จแล้ว โดยหันมาปลูกพืชใช้น้ำน้อยแทน ขณะเดียวกันขอความร่วมมือจากพี่น้องประชาชนทุกภาคส่วน ให้ร่วมใจกันรณรงค์ตระหนักถึงคุณค่าของทรัพยากรน้ำและใช้น้ำอย่างประหยัด